DECRETO 113/2005, do 28 de abril, sobre a aprobación definitiva da modificación das normas subsidiarias de planeamento de Cerceda (A Coruña) para a modificación puntual de uso en terreos do vertedoiro municipal. (Expediente AC-04013).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 16/05/2005

1. O planeamento urbanístico vixente no municipio de Cerceda (A Coruña) son as normas subsidiarias de planeamento municipal (NNSS) aprobadas defi
nitivamente polo dito concello o 26 de xuño de 1996 ao abeiro da lexislación anterior á Lei 1/1997, do 24 de marzo, do solo de Galicia (DOG nº 59, do 26 de marzo).
Con posterioridade á dita aprobación entrou en vigor a Lei 9/2002, do 30 de decembro, de ordenación urbanística e protección do medio rural de Galicia (DOG nº 252, do 31 de decembro), logo modificada pola Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG nº 254, do 31 de decembro) (desde agora LOUGA).
2. O expediente refírese a uns terreos de solo rústico, dunhas 61 hectáreas de superficie e situados moi próximos ao límite municipal co concello de Ordes, que as ditas NNSS consideran como solo non urbanizable reservado para vertedoiro (folla 70-1-1-04 do plan 1/5000 de ordenación do termo municipal), sen que nelas figure ningunha regulación específica para ese ámbito. Na actualidade, aos referidos terreos correspóndelles a clasificación e categoría de solo rústico especialmente protexido (protección de infraestruturas) por imperativo do disposto na letra g) do parágrafo 1 da disposición transitoria primeira e nos artigos 10, 15 e 32.c) da LOUGA.
A proposta municipal aprobada provisionalmente afecta a unha pequena parte dese ámbito, unhas 4,1 hectáreas (fronte ás 40 hectáreas afectadas no proxecto sometido a informe previo á aprobación inicial), e ten por finalidade a reclasificación desa parte como solo urbanizable non delimitado de uso industrial, con destino a industrias con obxecto social relacionado co tratamento e reciclaxe de residuos en xeral.
3. De conformidade co disposto na dita disposición transitoria primeira 1.g) da LOUGA, as modificacións do planeamento vixente á entrada en vigor desta lei deben axustarse ao disposto nela, polo que, consonte ao sinalado no seu artigo 93.4º), as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón das pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu en dúas ocasións o expediente a informe preceptivo (artigo 85.1º da LOUGA) da Consellería de Política Territorial Obras Públicas e Vivenda (CPTOPV), sendo emitido o último informe o 20 de agosto de 2004, con observacións ao proxecto daquela presentado.
b) De seguido, o Pleno da Corporación, en sesión do 23 de setembro de 2004, acordou a aprobación inicial da modificación, que posteriormente foi some
tida a información pública, polo prazo dun mes, mediante anuncios publicados nos xornais El Ideal Gallego, os días 30 de setembro e 1 de outubro de 2004, e La Voz de Galicia, os días 1 e 2 de outubro de igual ano, así como no número 193 do Diario Oficial de Galicia correspondente ao 4 de outubro do mesmo ano, presentándose diversas alegacións, entre elas a do Concello de Ordes, o territorio do cal case linda co ámbito afectado.
c) O Pleno do concello, en sesión do 28 de decembro de 2004, aprobou provisionalmente a modificación reducindo a superficie que se ha reclasificar. Tras iso, o concello remite o expediente administrativo e o proxecto, de data de decembro de 2004, interesando a súa aprobación definitiva.
d) Constan no expediente a emisión dos seguintes informes sectoriais: do organismo autónomo Augas de Galicia, do 22 de outubro de 2004, con varias indicacións sobre a forma de realizar as obras previstas; da Dirección Xeral de Patrimonio Cultural, do 3 de novembro de 2004, emitido en sentido favorable pero indicando que no plan de sectorización deberán preverse as zonas verdes na área de protección do túmulo de Areosa; así como o da Dirección Xeral de Calidade e Avaliación Ambiental da Consellería de Medio Ambiente, do 17 de novembro de 2004, emitido en sentido favorable, pero indicando que o plan de sectorización debe someterse a avaliación ambiental.
e) Así mesmo, constan no expediente os informes sobre a ordenación e as alegacións formuladas, emitidos polo técnico o 24 de decembro de 2004, así como o da secretaría municipal do 27 de iguais mes e ano.
f) A Comisión Superior de Urbanismo de Galicia, en sesión do 18 de marzo de 2005, informou favorablemente sobre o expediente para os efectos do disposto no artigo 95.2º e 4º da LOUGA.
4. Analizado o documento aprobado provisionalmente polo concello e remitido para a súa aprobación definitiva, obsérvase:
a) Coñecendo a condición imposta no informe, do 3 de novembro de 2004, da Dirección de Patrimonio Cultural, deberase incluír esta nas ordenanzas reguladoras, como criterio para a ordenación dos plans de sectorización que desenvolvan o ámbito; para tal fin, engadirase o seguinte parágrafo final no punto 7 das ordenanzas: O planeamento que desenvolva esta modificación das normas subsidiarias deberá ser sometido ao informe da Consellería de Cultura, Comunicación Social e Turismo en materia de patrimonio cultural e preverá as zonas verdes e espazos públicos en coincidencia coa área de protección do túmulo de Areosa.
b) Dado que o punto 3 das ordenanzas reguladoras non recolle a totalidade dos deberes dos propietarios de solo urbanizable establecidos no artigo 22 da LOUGA, ao non citar, entre outros, a obriga de correr coas custas e/ou executar as infraestruturas de
conexión dos sistemas xerais, cómpre emendar tal particular substituíndo o contido do citado punto 3 polo seguinte texto: «Os propietarios deberán cumprir os deberes legais establecidos, entre outros, no artigo 22 da Lei 9/2002, do 30 de decembro, de ordenación urbanística e protección do medio rural de Galicia».
c) De conformidade coa normativa de accesibilidade e supresión de barreiras (Decreto 35/2000, do 28 de xaneiro, polo que se aproba o Regulamento de desenvolvemento e execución de tal lei; DOG número 41, do 29 de febreiro de 2000, respectivamente), as vías públicas deberán dispoñer dun itinerario adaptado de peóns ou mixto de peóns e vehículos (artigo 15 do dito decreto e base 1.1 do Código de accesibilidade anexo a el). En consecuencia, as beirarrúas que se proxecten terán, como regra xeral, un largo mínimo libre de obstáculos de 1,80 metros. Por iso e para o caso, procede emendar esta deficiencia modificando parcialmente a redacción actual contida no inciso final do último parágrafo da sección Rede viaria do punto 4 das ordenanzas reguladoras do seguinte xeito: onde di: «...e as beirarrúas serán de formigón regrado cun largo mínimo de 1,50 m.», debe dicir: «... e as beirarrúas serán de formigón regrado cun largo mínimo libre de obstáculos de 1,80 metros».
d) Procede, así mesmo, que se dea cumprimento, no seu momento, aos pronunciamentos dos informe emitidos polo organismo autónomo Augas de Galicia e pola Subdirección Xeral de Avaliación Ambiental da Consellería de Medio Ambiente, de datas 22 de outubro e 17 de decembro de 2004, respectivamente.
e) No que atinxe ás observacións feitas no derradeiro informe da CPTOPV, do 20 de agosto de 2004, procede salientar que se sinalan de xeito claro as actuacións necesarias para o abastecemento de auga (captación e bombeo de auga, indicando punto de toma e trazado da conexión), saneamento (depuración, rede de evacuación do sector e punto de vertido), enerxía eléctrica (punto de toma na rede xeral e conexión) e viario (un máximo de dúas conexións á rede viaria municipal lindante e alongamento desta na franxa en contacto co ámbito), correspondéndolle, polo tanto, ao plan de sectorización que desenvolva o ámbito precisar as determinacións básicas demandadas no artigo 57.1º d) da LOUGA.
5. De conformidade co disposto nos artigos 93 e 95.2º e 4º da LOUGA, a competencia para a aprobación definitiva das modificacións do planeamento que teñan por obxecto a reclasificación de solo rústico de especial protección, correspóndelle ao Consello da Xunta de Galicia, logo do informe favorable da Comisión Superior de Urbanismo de Galicia que, como anteriormente se recolle, para o caso que nos ocupa foi emitido na súa sesión do 18 de marzo do ano que corre; o informe tamén é necesario naqueles expedientes que, coma este, comprenden unha reclasificación de solo rústico urbanizable.
En mérito do dito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e no artigo 37 da Lei 1/1983, do 22 de febreiro, reguladora da Xunta e do seu presidente, e co informe favorable da Comisión Superior de Urbanismo de Galicia do 18 de marzo deste ano, así como por proposta do conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día vinte e oito de abril de dous mil cinco,
DISPOÑO:
Artigo 1º
Aprobar definitivamente o expediente de modificación das normas subsidiarias de planeamento de Cerceda (A Coruña) para modificación puntual de uso en terreos do vertedoiro municipal, aprobado provisionalmente polo Pleno do Concello de Cerceda o 28 de decembro de 2004, coas seguintes prescricións, condicións, derivadas dos informes e consideracións anteriormente precisados:
a) No punto 7 das ordenanzas engádese un parágrafo final co seguinte texto: O planeamento que desenvolva esta modificación das normas subsidiarias deberá ser sometido ao informe da Consellería de Cultura, Comunicación Social e Turismo en materia de patrimonio cultural e preverá as zonas verdes e espazos públicos en coincidencia coa área de protección do túmulo de Areosa.
b) Substitúese a redacción actual do punto 3 das ordenanzas reguladoras polo seguinte texto: Os propietarios deberán cumprir os deberes legais establecidos, entre outros, no artigo 22 da Lei 9/2002, do 30 de decembro, de ordenación urbanística e protección do medio rural de Galicia.
c) Modifícase parcialmente a redacción do contido do inciso final do último parágrafo da sección Rede viaria do punto 4 das ordenanzas reguladoras do seguinte xeito, onde di: «...e as beirarrúas serán de formigón regrado cun largo mínimo de 1,50 m.», debe dicir: «... e as beirarrúas serán de formigón regrado cun largo mínimo libre de obstáculos de 1,80 metros».
d) No contido e tramitación dos plans sectoriais, deberán cumprirse, no seu momento, os pronunciamentos dos informes emitidos polo organismo autónomo Augas de Galicia e pola Dirección Xeral de Calidade e Avaliación Ambiental da Consellería de Medio Ambiente, de datas 22 de outubro e 17 de novembro de 2004, respectivamente.
Artigo 2º
De conformidade co aquí decretado e co disposto polos artigos 92 da dita Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP da Coruña a normativa e ordenanzas desta modificación aprobada definitivamente, nas que estarán recollidos os
engadidos, substitucións, modificacións e obrigas prescritos no artigo 1º deste decreto.
Disposición derradeira
Primeira.-Recursos.
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Segunda.-Entrada en vigor.
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, vinte e oito de abril de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda